ছিট মহলের বাসিন্দাদের জীবন এক কথায় দুর্বিষহ। তাদের জন্য কোন দেশের সরকারের কোন পরিষেবা নেই। শিক্ষা, স্বাস্থ্য, রাস্তা, পানীয়, বিদ্যুৎ, সেতু, হাটবাজার, পুলিশ প্রশাসন, বিচার ব্যবস্থা, ভোটাধিকার, কর্মসংস্থান, কিছুই নেই। আছে শুধু ছয় দশক ধরে তীব্র বঞ্চনা, সরকারী প্রতিশ্রুতি, চোরাকারবারি, মাদকপাচার, সীমান্ত সুরক্ষা বাহিনীর অত্যাচার আর অশিক্ষা। প্রায় নব্বই শতাংশ মানুষ এখানে নিরক্ষর। ছয় দশকেরও বেশী সময় ধরে নাগরিকত্বের পরিচয় ছাপিয়ে যে মানুষগুলোর প্রধান পরিচয় হয়ে উঠেছিলো ছিটমহলের মানুষ। সেই বিড়ম্বনার অবসান এখন সময়ের ব্যাপার মাত্র। সীমান্ত ভাগাভাগির হিসাব-নিকাশের ফাঁদে পড়ে যাদের ছিলোনা চলাচলের রাস্তা, চিকিৎসার হাসপাতাল, শিক্ষার স্কুল তাদের দীর্ঘদিনের প্রত্যাশার প্রাপ্তি ঘটেছে এবার। এই সমস্যা নিরসনে দুই দেশের রাষ্ট্রপ্রধানদের সদিচ্ছা যে ছিলো তার প্রমাণ ৭৪ এর মুজিব-ইন্দিরা চুক্তি কিংবা ২০১১ এর হাসিনা-মনমোহন প্রটোকল সই তার স্পষ্ট প্রমাণ। নানা জটিলতায় আটকে থাকা সীমান্ত চুক্তি বাস্তবায়নের সংবিধান সংশোধনীটি ভারতের রাজ্যসভা-লোকসভায় পাশ হবার পর ছিটমহলবাসীদের নাগরিক অধিকার এখন সুনিশ্চিত।